S. Kubánek, poslanec: (2007-06-26):
Toto konštatovanie jednoznačne potvrdili vyše päťročné skúsenosti z existujúceho pôsobenia vyšších územných celkov. V tejto súvislosti chcem zdôrazniť, že niektoré ustanovenia komplikujú celkovú prácu a jej účinnosť vo vzťahu k plneniu niektorých úloh vo viacerých oblastiach zabezpečovania rozvoja územného celku. Prispievajú k tomu aj problémy spojené s pôsobením krajských úradov v rámci rôznych právomocí a niekedy aj duplicity činností. Osobitným problémom od začiatku platnosti zákona o pôsobnosti vyšších územných celkov je postavenie a vzťah jeho predsedu k zastupiteľstvu. Obmedzovanie právomocí predsedu od volieb v roku 2006 si svojím rozhodovaním opoziční poslanci spomaľujú celý rozhodovací proces a celkom zákonite brzdia rozvoj kraja. Poslanci opozície vo viacerých zastupiteľstvách uplatňujú svoje právomoci až príliš často z pohľadu straníckeho a presadzujú osobné záujmy. Opozícia v zastupiteľstvách predkladá aj rôzne, pre spoločnosť nepotrebné a neužitočné návrhy a navyše často prijíma uznesenia, ktoré nepodporujú reálne zámery, ciele rozvoja kraja v týchto najzložitejších oblastiach. Po voľbách, ktoré boli v roku 2006, sa v Prešovskom samosprávnom kraji skomplikoval systém operatívneho riadenia a realizácia prijatých koncepcií vinou niektorých poslancov, ktorí, žiaľ, sledujú jediný cieľ, kritizovať všetko a všetkých, ktorí sú zástupcami voličov zo strán terajšej vládnej koalície. Politika začala dominovať nad racionálnymi úvahami, a preto sa v zastupiteľstve prijímajú aj také uznesenia, ktoré nič konkrétne neriešia a ich obsah je často neopodstatnený. To všetko akoby zámerne a cieľavedome sťažovalo prácu predsedovi a vedúcim pracovníkom úradu samosprávneho kraja. Prekvapuje a mrzí ma zároveň, že niektorí poslanci nášho zastupiteľstva sa začali správať k predsedovi vyššieho územného celku ako k svojmu úradníkovi a ukladajú mu úlohy, ktoré nič neriešia a už vonkoncom neprispievajú k riešeniu zložitých problémov občanov. Niektorí poslanci si nevedia a nechcú uvedomiť, že predseda vyššieho územného celku nie je úradník, ale volený predstaviteľ samosprávy v kraji. Na svoje zvolenie potreboval získať mnohonásobne viac hlasov v rámci celého kraja ako poslanci vyššieho územného celku v jednotlivých volebných obvodoch. Myslím si, že vážení poslanci by mali rešpektovať postavenie predsedu v celom procese riadenia, rozhodovania a prijímania odporúčaní s cieľom, aby sa zložité problémy, ktoré priniesla uplynulá etapa, darilo úspešne riešiť spoločnými silami, kvalifikovane, s perspektívnym pohľadom, ale aj v rámci správnej hodnotovej orientácie. Mali by postupovať a pracovať na prospech koncepčného rozvoja územného celku tak, aby občania mali čo najmenej dôvodov na vyjadrovanie nespokojnosti či podávanie rôznych oprávnených sťažností na prácu vyššieho územného celku. Veľmi varovným negatívnym príkladom neraz nezákonného rozhodovania a nerešpektovania celospoločenských záujmov s uprednostňovaním osobných cieľov bol v predchádzajúcom volebnom období Nitriansky samosprávny kraj. Doslova boj proti predsedovi vyššieho územného celku dosiahol veľké, neúnosné a pre všetkých škodlivé rozmery. To určite neprinieslo pozitívny pohľad občanov na pôsobenie samosprávnych krajov. Je zarmucujúce, že poslanci v niektorých zastupiteľstvách sa nepoučili a postupujú podobným spôsobom aj dnes, teda v súčasnosti. Predložený návrh zákona po schválení odstráni niektoré existujúce a zbytočné nezrovnalosti aj vo vzťahoch zastupiteľstva k predsedovi. Prospeje to obidvom stranám, ktoré by nemali neustále súperiť, ale spoločne konať na prospech občanov. Všetci by sme si mali uvedomiť, že zodpovednosť každého predsedu vyššieho územného celku je pomerne veľká a závažná. Veď okrem iného zodpovedá za kvalitu, úroveň a účinnosť všetkej práce vedúcich pracovníkov a funkcionárov. Zodpovedá aj za zákonnosť prijatých uznesení zastupiteľstvom a, samozrejme, aj za realizáciu stanovených úloh. Obmedzovanie právomocí zo strany poslancov mu neraz nedovoľuje konať pohotovo, dôsledne a načas plniť povinnosti. Terajší stav nie je dobrý. Je v našom spoločnom záujme urobiť všetko pre zvýšenie kvalitného pôsobenia samosprávnych krajov, ktoré viacerí politici dnes kritizujú a dokonca sa ozývajú hlasy o zrušení samosprávnych krajov. Ich opodstatnenosť a potrebnosť môžeme obhájiť len kompetentným rozhodovaním a dôslednou každodennou prácou všetkých, ktorí sa akýmkoľvek spôsobom podieľajú na plnení stanovených cieľov a zámerov. Takto zabezpečíme ešte lepší vzťah k oprávneným požiadavkám občanov. Usilujeme sa vo vzájomnom porozumení aj na dnešnom rokovaní prispieť prostredníctvom prijatého zákona k zlepšeniu pomerov v samospráve vyšších územných celkov. Predložený návrh zákona vytvára na to všetky predpoklady, a preto s úplnou samozrejmosťou tento zákon podporím. Ďakujem. (Potlesk.)